《五峰寺》
宋代·王庭秀

度崦得幽胜，遵溪步横斜。哀湍泻曲折，虬枝老蟠拿。

危然五峰高，突兀凌晨霞。若有神物护，遗此瞿昙家。

何年老苾刍，巾钵寄枯槎。乳麀馈朝供，野禽或衔花。

尔来三百年，拓址夷谽谺。缔架俯层巘，栋宇日就奢。

古殿仪像设，栖云拥栏牙。董修奉檀施，钟鼓惊麇䴥。

中有无尽灯，赓续岁踰赊。大千破幽暗，照了无等差。

逢禅颇修洁，悃愊初无华。十年坐空谷，日月绝纤瑕。

运水及搬柴，为罪作生涯。前山逢老妇，试问赵家茶。

作者简介：宋明州慈溪人，字颖彦。徽宗政和二年上舍及第。历仕徽、钦、高宗三朝，建炎中累迁检正中书门下省诸房公事。立朝敢言，与宰相议论不合，引疾求去，主管崇道观。从杨时学，旁搜远绍，不趋时好，文辞俊迈宏远。有《磨衲集》。